Bernard Mostert verower Goud by die ABO Noord-Wes Kampioenskappe | Blink Boer
25/08/2016UncategorizedDie Boer Blink	In die hartjie van die Bosveld by die oral bekende wildsplaas op Assen, Thabaledi, is die ABO (African Bowhunting Organisation) Noord-Wes kampioenskappe gehou. Met twee honderd inskrywings wat in twintig spanne ingedeel is het die verrigtinge om negeuur begin.
Die deelnemers het die warm son trotseer om uiteindelik as ‘n wenner weg te stap. Blink Boer het vir Bernard Mostert by die kompetisie raakgeloop. Nie alleenlik het hy by hierdie kampioenskap goud verower nie, maar het hy reeds by ander ABO kompetisies in 2007, 2010, 2011 en 2012 goud verower. Buiten die ABO kompetisies het hy ook by talle ander kompetisies met goue, silver en brons pryse weggestap. Dit is net om ‘n paar te noem. Hier volg ‘n paar vrae wat ons vir hierdie talentvolle skut gevra het:
Waar het jy jou liefde vir boog- skiet ontwikkel?
Dit het alles begin in 2006. My ouers het nog altyd boog geskiet en op die ouderdom van elf het ek vir die eerste keer boog geskiet. Van daar af het my liefde vir die sport net gegroei.
Wat is die verste wat jy al geskiet het?
Die verste was omtrent 90m (99 yards)
Jy het goud gekry by die kompe- tisie, voel jy daar is nog iets wat jy wil verbeter of is jy tevrede met die uitslae?
Ek is definitief tevrede, maar soos altyd is daar een of twee skote wat ek graag sou wou verbeter.
Watter tipe boog het jy en op hoeveel pond het jy geskiet?
By die kompetisie het ek met ‘n PSE DNA geskiet wat op 60 pond gestel was.
Wat is jou algehele opinie van die kompetisie?
Die baan was nie te moeilik nie, want daar was nie stewige op en af skote nie. Was ‘n gemaklike baan en ek dink oor die algemeen het die mense goed geskiet.
Blink Boer wil graag al die wenners van die dag gelukwens en aan Bernard Mostert sterkte toewens met al die ander kompetisies wat nog op hom wag.
← Nog ‘n suksesvolle Boerefees te Hoërskool Wagpos	‘n Glasie Melk uniek aan elke melkbeesras →